Byrådet i Jammerbugt Kommune har torsdag aften stemt "ja" til at fortsætte med planerne om at opføre 15 kæmpevindmøller ved Rendbæk sydøst for Saltum.

De 15 kæmpemøller på hver 150 meter skal efter planen erstatte de nuværende 12 møller i området. Men som TV2 Nord tidligere har fortalt, så møder projektet stor modstand - blandt andet fordi vindmøllerne risikerer at forstyrre områdets fugleliv, hvor der er ynglende kongeørne. 18 (13 fra Venstre, fem fra Socialdemokratiet) stemte for, otte stemte imod, og Malou Skeel blev erklæret inhabil, da hendes mand er en del af projektet. Den socialdemokratiske gruppe var splitttet i sagen, og flere endte med at stemme imod. På byrådsmødet sagde borgmester Mogens Gade (V) at de vil gøre, hvad de kan for, at der ikke bliver taget hul på opførelsen, før der ligger en afgørelse fra Planklagenævnet. Han sagde desuden, at vindmølleopføreren har lovet, at der ikke vil blive bygget, før der ligger en afgørelse.